钦定古今图书集成/明伦汇编/官常典/第089卷 > 永王璘
## 钦定古今图书集成/明伦汇编/官常典/第089卷 > 永王璘

按《唐书》本传：“永王璘，少失母，肃宗自养视之。长聪敏
好学，貌陋甚，不能正视。既封，领荆州大都督。安禄山
反，帝至扶风，诏璘即日赴镇，俄又领山南、江西、岭南、
黔中四道节度使，以少府监窦昭为副。璘至江陵，募
士得数万，补署郎官御史。时江淮租赋钜亿万，所在
山委，璘生宫中，于事不通晓，见富且强，遂有窥江左”
意，以薛镠、李台卿、韦子春、刘巨鳞、蔡𬳶为谋主。肃宗
闻之，诏璘还觐上皇于蜀，璘不从。其子襄城王偒，刚
鸷乏谋，亦乐乱，劝璘取金陵。即引舟师东下，甲士五
千趋广陵，以浑惟明、季广琛、高仙琦为将，然未敢显
言取江左也。会吴郡采访使李希言平牒璘，璘因发
怒曰：“寡人上皇子，皇帝弟，地尊礼绝。今希言乃平牒
抗威，落笔署字，何邪？”乃使惟明袭希言，而令广琛趋
广陵，攻采访使李成式。璘至当涂，希言已屯丹阳，遣
将元景曜等拒战，不胜，降于璘，江淮震动。明年，肃宗
遣宦者啖廷瑶等与成式谋招谕之。时河南招讨判
官李铣在广陵，有兵千馀，廷瑶邀铣屯杨子。成式又
遣裴戎以广陵卒三千戍伊娄埭，张旗帜，大阅士。璘
与偒登，陴望之，有惧色。广琛知事不集，谓诸将曰：“与
公等从王，岂欲反邪？上皇播迁，道路不通，而诸子无
贤于王者，如总江、淮锐兵，长驱雍、洛，大功可成。今乃
不然，使吾等名絓叛逆，如后世何？”众许诺，遂割臂盟。
于是惟明奔江宁，冯季康奔白沙，广琛以兵六千奔
广陵，璘使琦追蹑之，广琛曰：“我德王，故不忍决战，逃
命归国耳。若逼我，且决死，追者止乃免。”是夜，铣阵江
北，夜然束苇，人执二炬，景乱水中，觇者以倍告，璘军
亦举火应之。璘疑王师已济，携儿女及麾下遁去。迟
明，觉其绐，复入城，具舟楫，使偒驱众趋晋陵。谍者告
曰：“王走矣！”成式以兵进，先锋至新丰，璘使偒仙琦逆
击之。铣合势张左右翼，射偒中肩，军遂败。仙琦与璘
奔鄱阳，司马闭城拒，璘怒，焚城门入之，收库兵，掠馀
干，将南走岭外。皇甫侁兵追及之，战大庾岭，璘中矢
被执，侁杀之。偒为乱兵所害，仙琦逃去。璘未败时，上
皇下诰，降为庶人，徙置房陵。及死，侁送妻子至蜀，上皇伤悼久之。肃宗以少所自鞠，不宣其罪，谓左右曰：
“皇甫侁执吾弟，不送之蜀而擅杀之，何耶？”由是不复
用。薛镠等皆伏诛。子儹为馀姚王侦、莒国公儇、成国
公伶仪并国子祭酒。

按《旧唐书》本传：“永王璘，元宗第十六子也。母曰郭顺
仪，剑南节度尚书虚己之妹。璘数岁失母，肃宗收养，
夜自抱眠之。少聪敏好学，貌陋，视物不正。开元十三
年三月，封为永王。十五年五月，遥领荆州大都督。二
十年七月，加开府仪同三司，改名璘。天宝十四载十
一月，安禄山反范阳。十五载六月，元宗幸蜀，至汉中”
郡，下诏以璘为“山东南路及岭南、黔中江南西路四
道节度采访等使”、江陵郡大都督，馀如故。璘七月至
襄阳，九月至江陵，召募士将数万人，恣情补署。江淮
租赋，山积于江陵，破用钜亿。以薛镠、李台卿、蔡坰为
谋主，因有异志。肃宗闻之，诏令归觐于蜀，璘不从命。
十二月，擅领舟师东下，甲仗五千人趋广陵，以季广
琛、浑惟明、高仙琦为将。璘生于宫中，不更人事；其子
襄城王偒又勇而有力，驭兵权，为左右眩惑，遂谋狂
悖。璘虽有窥江左之心，而未露其事。吴郡采访使李
希言乃平牒璘，大署其名。璘遂激怒，牒报曰：“寡人上
皇天属，皇帝友于，地尊，侯王，礼绝寮品，简书来往，应
有常仪。今乃平牒抗威，落笔署字，《汉仪》隳紊，一至于
斯。”乃使浑惟明取希言、季广琛趣广陵采访李成式。
璘进至当涂，希言在丹阳，令元景曜、阎敬之等以兵
拒之，身走吴郡。李成式使将李承庆拒之。先是，肃宗
以璘不受命，先使中官啖廷瑶、段乔福招讨之。中官
至广陵，成式括得马数百匹。时河北招讨判官、司虞
郎中李铣在广陵，瑶等结铣为兄弟，求之将兵。铣麾
下有骑一百八十人，遂率所领屯于杨子。成式使判
官、评事裴茂以广陵步卒三千同拒于瓜步洲。伊娄
埭希言将元景曜及成式将李神庆，并以其众迎降
于璘。璘又杀丹徒太守阎敬之以徇，江左大骇。裴茂
至瓜步洲，广张旗帜，耀于江津。璘与偒登陴，望之竟
日，始有惧色。季广琛召诸将割臂而盟，以贰于璘。是
日，浑惟明走于江宁，冯季康、康谦投于广陵之白沙。
广琛以步卒六十趋广陵，璘使骑追之，广琛曰：“我感
王恩，是以不能决战，逃而归国。若逼我，我则不择地
而回战矣。”使者返报，其夕，铣等多燃火，人执两炬以
疑之。隔江望者，兼水中之影，一皆为二矣。璘军又以
火应之，璘惧，以官军悉济矣，遂以儿女及麾下宵遁。
迟明，不见济者，遂入城，具舟楫，使襄城王驱其众以
奔晋陵。宵谍曰：“王走矣。”于是江北之军齐进，募敢死
士赵偘厍、狄岫、赵连城等共二十人，先锋游奕于新
丰，皆因醉而寐。璘闻官军之至，乃使襄城王高仙琦
逆击之，驿骑奔告，偘等介马而出，襄城王已随而至。
铣等奔救，张左右翼击之，射中襄城王首，偒军遂败。
高仙琦等四骑与璘南奔，至鄱阳郡，司马陶备闭城
拒之，璘怒，命焚其城。至馀干及大庾岭，将南投岭外，
为江西采访使皇甫侁下防御兵所擒，因中矢而薨。
子偒等为乱兵所害，肃宗以璘爱弟，隐而不言。